बिटिआरनि बर’ सेंग्राफोरा पुलिस-मिलिटारिनि आखायाव फिन थैनांनाय थासारिया फैफिनसिगोन नामा ? बे मोनसे फिननाय गोयै सोंलु सिखांदों बर’ सुबुंफोरनि गेजेराव। मानोना एनडिएफबिनि बारग’ दैदेनगिरि एम बाथानि दैदेननायाव एनएलएफबि मुंनि मोनसे हाथियार हमग्रा आफाद जोनोम मोनबाय। बे एनएलएफबि मुंनि हाथियार हमग्रा आफादाव बिटिआरनि मोनब्रै जिल्लाजों लोगोसे सनितपुर जिल्लानिफ्राय गासै बाजौसो बर’ लाइमोनफोरा सोद्रोमा महरै थिनसन जाबाय होननानै पुलिसनि सुलुंनिफ्राय मिथिनाय जादों। दा बे हाथियार हमग्रा आफाद ” एनएलएफबि ” बादि आफादखौ बर’फोरनि गेजेराव दानो फिन नांगौ जानानै फैमारदोंना ? मानोना 2020 मायथायनि 27 जानुवारीयाव एनडिएफबिनि मोनब्रै हानजा, दुलाराय बर’ फरायसा आफाद आरो इउबिपिअ’आ भारत सोरखारजों बर’नि थामथि गोरोबथा ” बिटिआर”खौ खालामदोंमोन। दा बि बिटिआर गोरोबथानि जोहै बर’फोरनि जेंनाफोरा सुफुं जागोनना जाया बेखौ दानो हमदांनो हानाय जाथ’वाखै। बे बेलायाव बिटिआर गोरोबथाया मोजां जादों ना जायाखै बेखौ दानो थोंजों बुंनाया एफा गोरलै बाथ्रा नङा। जाय बर’ लाइमोनफोरा दिनै आखायाव हाथियार लानानै बर’नि जेंनाया बिटिआर गोरोबथानि गेजेरजों सुफुं जाया होननानै सोरखारजों जुजिनो थांनायाव सिगां समफोराव बर’ गामिफोराव जानाय थासारियासो जाहैनो हागौ नामा ? बेनि सायाव साननो गोनां जानानै फैदों। बिसोर बादि माखासे बर’ लाइमोनफोरा आखायाव हाथियार लानानै सोमावसारनो नागिरनाया बिटिआर गोरोबथानि जोहै बर’फोरनि राजखान्थिनि जेंनाया सुस्रां जामारा नामा ? बिटिआर गोरोबथानि जोहै बर’फोरहा राजखान्थिनि मोनथाइ गैमारा नामा ? जानो हागौ दिनै बिटिआर गोरोबथा खालामनायनि उनावबो माखासे बर’ लाइमोनफोरा बर’नि इयुनखौ सानखांनानै एनएलएफबि मुंनि हाथियार हमग्रा आफादखौ दाबाय नामा ? बे आफाद दानायनि उनाव दाखालै एनएलएफबिनि सासे सोद्रोमाआ अना-खाना गावथार जानाय बादि फिन बर’ सेंग्राफोरा गावथार जाफिनबाय थागोन नामा ? बिनि फिनखौ सोर होगोन ? ना बे आफाद दानायाव सोरबा राजखान्थि आफादनि आखाय दं ? बिदि माखासे सोंलु सिखांदों बर’ सुबुंफोरनि गेजेराव। बे आफादजों बर’ सुबुंफोरा राजखान्थिनि मोनथायखौ मोनफुंनो नाजानाय सिमाङा मोगथाङाव जाफुंनायसिम फैगौ समफोराव बर’ हारिया आरो बेसे सैबावनांगोन, बेखौ बुंनाया गोब्राब। थांनाय 1987 मायथायनिफ्राय 2020 मायथायसिम बर’ सुबुंफोरा राजखान्थिनि मोनथाइ मोननो सोरखारजों जुजि बोनायाव बेसेबां बर’ सुबुंफोरा गावथार जाबोनांदों एबा पुलिस-मिलिटारिनि लाउथिजों बुजानानै नोरजिया जानांबाय, बेखौ दिनै सोर बर’ सुबुङा मिथिया, बेखौ फिन बुंनांगौ गैया। बिदि थासारिखौ फिन बर’ सुबुंफोरा नागिरोना ? दिनै एनएलएफबि मुंनि हाथियार हमग्रा आफादनि दैदेनगिरि एम बाथाया आसाम पुलिसनि खर’खौ गुदुं खालामबाय नामा ? मिथिनाय बादिब्ला एम बाथाया एनडिएफबिनि संबिजिद हानजानि बारग’ लोगो सान्थ्रि गाहाइ । बियो नआव गिदिं बोफिननायनि उनाव हाग्रायाव थांफिननाया मानि इसारा होदों ? बिनि दैदेननायावनो थांनाय 2020 मायथायनि नबेम्बर दानाव सा 20 सोद्रोमा लानानै एम बाथाया हाग्रायाव ओंखार लांफिन्दों। बि आफादा दा गोख्रों जाबाय होननानै पुलिसनि सुलुंनिफ्राय मिथिनाय जादों। दा एम बाथाखौ जेरैखि-जाया नागिरनानै दिहुननो आसाम पुलिस आरो रैखाथि हानजाफोरा नारा-नाथा नाजागासिनो दं। मिथिनाय बादिब्ला मस्ट अवानटेट बाथानि खर’नि थाखाय नियाआ 10 लाख रां फोसावबाय। बिदिनो कक्राझार लक सभानि एमपि नब कुमार सरनीयाआ बुंदोंदि एम बाथाया सा बाजौ सोद्रोमाफोर लानानै एनएलएफबि आफादखौ गोख्रों खालामबाय। सरनीयाआ बुंनाया थारब्ला फैगोन समफोराव बर’फोरनि गामिफोराव सिगांनि बादि थासारियादि फैफिनसिगोन बे रोखा। जियानो जाया मानो बे समाव बर’फोरहा राजखान्थिनि मोनथायखौ मोनफुंनो हाथियार हमग्रा आफादनि गोनांथि दंमारोना ? बे बेलायाव बर’ रायजो-राजाफोरा मा सानो ?